हरियाणा में कोविड-19 से 10 और लोगों की मौत, संक्रमण के 796 नए मामले
हरियाणा में शनिवार को कोविड-19 से 10 और लोगों की मौत दर्ज की गई तथा संक्रमण के 796 नए मामले आने के साथ ही महामारी के कुल मामलों की संख्या 46,410 हो गई।
चंडीगढ़: हरियाणा में शनिवार को कोविड-19 से 10 और लोगों की मौत दर्ज की गई तथा संक्रमण के 796 नए मामले आने के साथ ही महामारी के कुल मामलों की संख्या 46,410 हो गई। राज्य के स्वास्थ्य विभाग के अनुसार फरीदाबाद, सोनीपत, पानीपत और यमुनानगर जिलों में दो-दो लोगों की मौत हुई तथा गुरुग्राम और सिरसा में एक-एक व्यक्ति की मौत हुई। इसके साथ ही राज्य में कोरोना वायरस संक्रमण से मरनेवालों की संख्या 528 हो गई है। स्वास्थ्य विभाग ने बुलेटिन में कहा कि फरीदाबाद जिले में कोरोना वायरस संक्रमण के 131 नए मामले सामने आए, वहीं गुरुग्राम और पानीपत में 77-77 मामले दर्ज किए गए। इसके अलावा यमुनानगर में 71, अंबाला में 55, करनाल में 52, रोहतक में 51, महेंद्रगढ़ और हिसार में 43-43 मामले सामने आए। इसके अलावा पंचकूला में 42, सिरसा में 27, सोनीपत में 24 और भिवानी में कोविड-19 के 23 मामले सामने आए। स्वास्थ्य विभाग के अनुसार राज्य में अब तक 38,939 रोगी ठीक हो चुके हैं और इस समय उपचाराधीन मामलों की संख्या 6,943 है। शनिवार तक के आंकड़ों के अनुसार राज्य में लोगों के ठीक होने की दर 83.90 प्रतिशत है।